Pia Gjellerup (S), 2006-04-20:
Jeg synes jo netop, at det ville være en fordel, at vi ikke lod halve år gå, for vi ved alle sammen, at der er brug for en vis pause her, hvor vi bør afholde os fra at komme med nye krav til kommunerne.
Det er jo derfor, at det vil være en idé at sætte det i gang nu.
Hvis vi ikke snart beslutter os, kommer det jo ikke i gang før, end jeg ved ikke om hvor lang tid.
Det arbejde, der foregår, som i meget høj grad handler om aftaleregimerne mellem regeringen og KL, vil jo være en ret væsentlig klump at vurdere i sammenhæng med sådan et arbejde.
Så det vil ikke gøre arbejdet ringere, men det vil give det en fremdrift.
Og det vil ikke spænde ben for det arbejde, som vi er enige om er helt nødvendigt, men det vil tværtimod sætte det ind i en naturlig ramme.
Jeg mener jo, at arbejdet med at overgå fra den form for styringsmæssig relation, vi har i dag stat og kommuner imellem, til en højere grad af mål- og rammestyring – uden at jeg er naiv – er et arbejde, der skal sættes i gang nu.
Jeg synes, at det er synd at nedsætte en stor ekspertkomité nu, som ville risikere at blive en slags semikolon i en sætning, som jeg i hvert fald meget gerne relativt hurtigt vil føre frem til et punktum.
Så kan jeg som en service til formanden sige, at jeg også ønsker ordet i anden omgang, så det var en klog beslutning uden at vide, hvor klog.
Men til ministeren: Jeg er meget glad for overvejelserne om L 136.
Jeg er faktisk meget enig i, at man bliver nødt til at gøre noget, men den form er netop et eksempel på, at der bevæger vi os alt for langt ind, og der får vi lavet nogle regler, som i øvrigt bare bliver frygtelig uklare, med et hav af mærkelige afgrænsninger, som vil virke som sådan lidt regeltyranni både for dem, det går ud over, og for dem, der i kommunerne skal sidde og følge dem som administratorer.
Så det kunne være et godt udkomme.
Så er jeg lidt ked af, at ministeren ikke, selv om han har positive bemærkninger om forslaget til vedtagelse fra de fire oppositionspartier, vil tage skridtet videre og overveje, om det egentlig ikke er en idé.
Jeg prøvede jo at sige til nogle af de borgerlige ordførere, at man kunne overveje – man behøver ikke at vedtage det i dag – om man i virkeligheden ikke gerne ville lave det under en eller anden form og så vende tilbage til en diskussion med Folketingets partier om, hvordan vi kunne gøre det.
Det havde jeg håbet var lidt mere positivt.
Hvis vi kan erstatte de her meget detaljerede bestemmelser med en bredere hjemmel til den enkelte kommune til at kunne anvende reklamen, selvfølgelig med begrænsninger i forhold til anden lovgivning etc., så diskuterer jeg det meget, meget, meget gerne, og jeg tror, at det kunne give en meget kort og meget enkel lovgivning.
Men det kræver selvfølgelig, at man tør slippe noget mere frihed løs.
Det tør vi godt, hvis der er et bredt flertal, der med os er indstillet på det.
Så vil jeg sige omkring vedtagelserne i øvrigt, at jeg hæfter mig ved, at forslaget fra Venstre, Dansk Folkeparti og Det Konservative Folkeparti rummer en proces, nemlig en redegørelse til efteråret.
Jeg kunne måske opfordre bl.a. Socialdemokratiet til at gemme deres forslag til det tidspunkt, for i den dialog, vi har med Kommunernes Landsforening om at udvikle et nyt styringsmæssigt regime oven på kommunalreformen, indgår nemlig også overvejelserne om at udvikle nogle indikatorer for selvstyret.
Jeg tror sådan set, at da den her debat under alle omstændigheder ikke går væk – det var jo det, jeg konkluderede før, altså at vi er enige om, at det her er et evigtvarende dilemma – kunne det være nyttigt at afvente den redegørelse til efteråret og så se, hvor langt vi er nået i den aftale, vi indgår med Kommunernes Landsforening her til sommer: Bringer den os fremad, eller er det stadig væk sådan, at oppositionen mener, at der er brug for en ekspertkommission?